หุ้นกู้บูม4แสนล้านปีนี้
รัฐ-เอกชนและแบงก์พาณิชย์เฮโลใช้เป็นแหล่งเงินทุนดันเป้าทั้งปี 3.5-4 แสนล้าน เงินต่างชาติยังเข้า
1 พ.ค. 2555

รัฐ-เอกชนและแบงก์พาณิชย์เฮโลใช้เป็นแหล่งเงินทุนดันเป้าทั้งปี 3.5-4 แสนล้าน เงินต่างชาติยังเข้า
นายบัณฑิต นิจถาวร ประธานกรรมการสมาคมตราสารหนี้ไทย (ThaiMBA) เปิดเผยว่า ภาพรวมตลาดตราสารหนี้เติบโตต่อเนื่องและคาดว่าทั้งปีภาคเอกชนจะออกหุ้นกู้ใหม่ประมาณ 3.5-4 แสนล้านบาท เพิ่มขึ้นจากสิ้นปี 2554 ซึ่งอยู่ที่ 2.12 แสนล้านบาท
สำหรับงวดไตรมาสแรกเอกชนมีการออกหุ้นกู้จำนวน 1.44 แสนล้านบาท เพิ่มขึ้นถึง 3 เท่าตัวเทียบกับช่วงเดียวกันของปีก่อน และโดยประมาณ 53% หรือ 7.6 หมื่นล้านบาท เป็นการออกหุ้นกู้โดยธนาคารพาณิชย์ที่มาใช้ตลาดตราสารหนี้เป็นแหล่งเงินในการทำธุรกิจมากขึ้น หลังถูกเก็บค่าธรรมเนียมเพิ่มขึ้น
สำหรับภาพรวมของทั้งตลาด ณ ไตรมาสแรกของปี มีปริมาณตราสารหนี้ออกใหม่มีมูลค่ารวม 2.94 ล้านล้านบาท ลดลง 18% เทียบช่วงเดียวกันของปีก่อน เพราะธนาคารแห่งประเทศไทย (ธปท.) ออกพันธบัตรระยะสั้น เพื่อดูดซับสภาพคล่องลดลง ซึ่งเป็นปกติในภาวะที่เศรษฐกิจฟื้นตัว ขณะที่แนวโน้มไตรมาส 2 คาดว่ามีเอกชนออกหุ้นกู้ใหม่ 1.2-1.4 แสนล้านบาท ใกล้เคียงไตรมาสแรก 
“ทั้งภาครัฐ เอกชน และธนาคารพาณิชย์หันมาใช้ตลาดตราสารหนี้ในการระดมเงินทุนมากขึ้น ซึ่งสะท้อนให้เห็นว่าเศรษฐกิจมีการฟื้นตัวอย่างชัดเจน และก็สอดคล้องกับทิศทางอัตราดอกเบี้ยที่ระยะยาวแล้วเห็นสัญญาณเพิ่มขึ้นตามความจำเป็นของการใช้เงิน”
อย่างไรก็ตาม ทิศทางดอกเบี้ยยังไม่แน่นอนตอนนี้ต้องพิจารณาว่า การกำหนดนโยบายดอกเบี้ยจะพิจารณาความเสี่ยงในการฟื้นตัวของเศรษฐกิจ หรือความเสี่ยงเรื่องเงินเฟ้อที่ตอนนี้สูงขึ้นจากน้ำมันและค่าจ้าง ดังนั้นในการประชุมคณะกรรมการนโยบายการเงิน (กนง.) ในวันที่ 2 พ.ค.นี้ ต้องพิจารณาปัจจัยท้าทาย ซึ่งหวังให้ ธปท.ให้ความสำคัญต่อการเร่งตัวของอัตราเงินเฟ้อมากกว่าการขยายตัวของเศรษฐกิจ
นอกจากนี้ ในช่วงไตรมาสแรกนักลงทุนต่างชาติยังคงเข้ามาซื้อสุทธิในตลาดตราสารหนี้เป็นมูลค่า 2.98 แสนล้านบาท ซื้อในตราสารหนี้ระยะยาว 4.9 หมื่นล้านบาท